2 vas ná moord op boerDie polisie het twee mans aangekeer in verband met die moord op Gert Uys. Uys (55) is Dinsdag op sy plaas naby Vryheid vermoor. Kaptein Thulani Zwane, ŉ polisiewoordvoerder, sê Uys was Dinsdag omstreeks 12:30 op sy plaas naby Swart-Mfolozi oorval terwyl hy met die plaaswerkers se lone besig was. “Twee verdagtes het hom geskiet en sowat R18 000 gesteel,” het Zwane gesê. “Hulle het glo ook sy pistool gevat en met sy Toyota Land Cruiser gevlug. Dié voertuig is later die dag naby Swart-Mfolozi op ŉ grondpad gekry,” het Zwane gesê. Die georganiseerde misdaadeenheid in Richardsbaai ondersoek ŉ saak van moord en huisroof. Die eenheid het Woensdagaand twee mans, onderskeidelik 28 en 43 jaar oud, in verband met die voorval in hegtenis geneem. Hulle het glo in Mpumalanga weggekruip. “Twee vuurwapens is in hul besit gevind en gaan vir ballistiese toetse gestuur word om te bepaal of dit tydens die moord gebruik is,” het Zwane bygevoeg. Die twee verdagtes sal binnekort in die landdroshof in Vryheid verskyn.